Ayni

Aynix, maynit maynikam yanapt’asiñäki ukawa, yanapt’asiwinakax pata pampanakan jilpachx arusita ukhamarak lurawimpis uñicht’ayataraki. Yanapt’asiñanx jan ch’am pist’ayasaw mä wawar tukt’asaw irnaqata.

 ¿Khitinakas yanapt’asipxi? 
Jilir Awki Taykanakaw sumpach yatxatatapxi aka maynit maynikam yanapt’asiñ tuqiktxa, ukampis jupanakarakiw p’iqiñchapxaraki sasina: “jichhurux jumanakatakiw lurt’atani ukat arumanthix nanakatakirakiw lurt’atani”. Ukham sasin ma Jila Kullakakipuniw irnaqata jan ch’am pist’ayasisa.

Ukat uk uñjasax sullkir wayna tawakunakax jank’akiw lurapxaraki maynit maynikam jan uñisisiñampi uka pachparak jisk’a lalanakas sapuruw yatintawinkapxaraki.

 ¿Kuna irnaqawinakans yanapt’asipxi? 
Jilpachax khaysa pata pampa, kullu pata ukhamarak khirwa tuqinakan uñjasix lurawimpi.

 Uta utachawinakana: 
utachawinakanx jank’akipuniw maynit maynikamax yanapt’asita, ma jakañawjantix maynix uta utachasiñ kalltix ukhax jank’akipuniw mayni jilat kullakanakax sarapxi.Ukath janiw ch’usa amparakix sarapkaspati jan ukasti ma uka phat’antañatakis, pirqañatakis apasiñaparaki. Ukat kunapachatix yanapirix utachasini ukhax yanapx yatuqxarakini, ukhamat ma jila kullakaki suman jakañataki.

 Yapu irnaqawinakana: 
ukhamarakikiw aksa tukinakanx yanapt’asita, jank’a jusachañatak ukhamat tukxañataki, ukatakix mayniruw nayraqatax yanapt’ata ukhamat qhipurux maynitakiraki.

 Uywa uywawina awatiñanakana: 
uka pachparakik uywa uywañanakansa awatiwinakansa, maynit maynikamax janapt’asitapuni. Ma urux maynitak awatiña, khipurusti maynitakirak awatxaña.

 Ayllu irptawi taypinakana: 
aksa tukinakanx chacha warmiw sayt’apxi.

 ¿Khitinakarus yanapt’ata? 
Aymar markanakasanx taqiniw maynit maynikamax yanapt’asita, juk’ampis ijma mama tatanakaru, wajcha wawanakaru, chhuyu jaqichasitanakar ukhamarak jilir awki taykanakaruw yanapt’ata. Ukhamat jan aynacht’apxañapataki.

 ¿Kunats yanapt’asipxi? 
Aymar jaqinakan chuymapanx maynit maynikam munasiña yanapt’asisa ukaw utxi. Maynitix sapak lurasiski ukarux janiw ukhamakix uñch’ukitakaspati jan ukasti makipuniw yanapt’asita.  

 ¿Kunatakis yanapt’asipxi?  
Kullasuyu markan kamachinakapax “suma qamacha” ukar thakhiñchañasaw sarakiw arst’awayi ukatsti aymar jakawisanx ma khuskhakirakitanwa, janiw khitin aynacht’añaps munktanti, ukataw maynit maynikam yanapt’asita.